১৯১৪ সালের আগস্ট মাসে প্রথম বিশ্বযুদ্ধের সূচনা হয় যখন যুদ্ধরত সার্বিয়া ও অস্ট্রিয়া-হাঙ্গেরির প্রতি মৈত্রীতা থেকে জার্মানি ও রাশিয়ার মধ্যে যুদ্ধ বেধে যায়। তদুপরি জার্মান বাহিনী বেলজিয়াম অনুপ্রবেশ করলে তার ফলস্বরূপ ব্রিটিশ সাম্রাজ্যও যুদ্ধে জড়িয়ে পড়ে। একের পর এক সামরিক ঘটনাপ্রবাহে এবং জার্মানি ও উসমানীয় খেলাফতের মধ্যকার মৈত্রীকে কেন্দ্র করে, নভেম্বর মাসে রাশিয়া তুরস্কের বিরুদ্ধে যুদ্ধ ঘোষণা করে। তুরস্ক তখন কেন্দ্রীয় শক্তির পক্ষে এবং "এন্টেন্ট"-এর বিরুদ্ধে যুদ্ধে জড়িয়ে পড়ে। ব্রিটিশদের বিরুদ্ধে যুদ্ধে অবতীর্ণ জার্মানি ও তুরস্ক তাদের শত্রুপক্ষকে দূর্বল করে দেয়ার উদ্দেশ্যে তাদের ঔপনিবেশিক সাম্রাজ্যসমূহকে আক্রমণের পরিকল্পনা করে, যার অন্তর্গত ছিল রাশিয়ার কর্তৃত্বে থাকা তুর্কেস্তান ও ব্রিটিশদের শাসনাধীন ভারত। পরিকল্পনা মোতাবেক তারা এসমস্ত অঞ্চলে রাজনৈতিক আলোড়নের সূত্রপাত করে।

ভারতীয় জাতীয়তাবাদীগণ বিশ্বযুদ্ধের পূর্ববর্তী সময়ে, তাদের ব্রিটিশবিরোধী কার্যকলাপের জন্যে জার্মানি, তুরস্ক, পারস্য, মার্কিন যুক্তরাষ্ট্র এবং অন্যান্য রাষ্ট্রসমূহে তাদের ঘাঁটি গড়ে। ভারতের জাতীয়তাবাদীগণের সাথে একারণে জার্মানির সুসম্পর্ক স্থাপিত হয়েছিল, যাকে জার্মানি যুদ্ধের সময় কাজে লাগায়। ১৯১৩ সাল থেকেই জার্মানিতে প্রকাশনা শুরু হয় বিভিন্ন বিপ্লবী প্রকাশনা ও প্রচারণা, যাতে জার্মানির সাথে ব্রিটিশদের চলমান যুদ্ধের কথা বর্ণিত হয় এবং একথাও উল্লেখ করা হয় যে, ব্রিটিশদের বিরুদ্ধে ভারতের স্বাধীনতা আন্দোলনে জার্মানি সমর্থন দান করতে পারে। যুদ্ধ শুরু হওয়ার কয়েক মাস পরেই জার্মানির বিভিন্ন পত্রপত্রিকায় ব্রিটিশ শাসনাধীন ভারতীয়দের বিভিন্ন দুঃখ-দুর্দশা ও তাদের ওপর ব্রিটিশদের শোষণ-নিপীড়নের খবর প্রকাশিত হতে থাকে।

জার্মানির চ্যান্সেলর থিওবল্ড ফন বেথম্যান-হোলওয়েগ উক্ত কর্মকাণ্ডে উত্সাহ প্রদান করেন। এই কর্মসূচিটির নেতৃত্ব দান করছিলেন প্রখ্যাত প্রত্নতত্ত্ববিদ ও ইতিহাসবিদ ম্যাক্স ফন ওপেনহাইম, যিনি জার্মানির "প্রাচ্য গোয়েন্দা সংস্থার" প্রধান ছিলেন এবং "বার্লিন কমিটিরও" সদস্য ছিলেন, পরি যার নামকরণ করা হয় "ভারতীয় স্বাধীনতা কমিটি"। হিন্দু-জার্মান যৌথ পরিকল্পনা মোতাবেক "বার্লিন কমিটি" নির্বাসনে থাকা ভারতীয় স্বাধীনতাবাদীদের অর্থ, অস্ত্রশস্ত্র ও সামরিক উপদেষ্টা সরবরাহ করে সাহায্য করে, যা সরবরাহ করে জার্মান পররাষ্ট্র দপ্তর; সাহায্যপ্রাপ্ত ভারতীয় দলগুলোর মধ্যে অন্যতম ছিল উত্তর আমেরিকায় তত্পর থাকা "গদর পার্টি"। এশিয়ার অন্যান্য অঞ্চল ও মার্কিন যুক্তরাষ্ট্র থেকে ভারতে গোপনে অস্ত্রশস্ত্র ও লোকবল পাচার করে ভারতীয় স্বাধীনতাবাদীদের সাহায্য করার পরিকল্পনা করা হয়।
তুরস্ক ও পারস্যে ১৯০৯ সালে জাতীয়তানবাদীদের কার্যকলাপের সূচনা হয়, যার নেতৃত্বে ছিলেন সর্দার অজিত সিং ও সুফি আম্বা প্রসাদ। ১৯১০ সালের রিপোর্টসমূহ থেকে প্রমাণ মেলে যে, জার্মানি তখন থেকেই তুরস্ক, পারস্য ও আফগানিস্তান হয়ে ব্রিটিশ ভারতে আক্রমণের পরিকল্পনা করছিল। উনবিংশ শতাব্দী থেকেই জার্মানি তুরস্ক ও পারস্যের সাথে তাদের সম্পর্ক উন্নয়ন করা আরম্ভ করে। ফন ওপেনহাইম একজন গুপ্তচর হিসেবে তুরস্ক ও পারস্যের আভ্যন্তরীণ মানচিত্র অঙ্কন করতে থাকেন। ১৮৯৮ সালে জার্মানির কাইজার ইস্তাম্বুল, দামেস্ক ও জেরুসালেম ভ্রমণে যান, যাতে জার্মান-তুরস্ক সম্পর্ক আরো সুদৃঢ় হয়, এছাড়াও নিজেকে তিনি ইসলামের মিত্র হিসেবে তুলে ধরেন, উল্লেখ্য যে, তত্কালীন ব্রিটিশ সাম্রাজ্য ও ভারতে লক্ষ লক্ষ মুসলিম জনগণের বসবাস ছিল। এসকল মুসলিম-অধ্যুষিত এলাকায় জার্মান "প্রাচ্য গোয়েন্দা সংস্থা" কাইজার উইলহেমকে "হাজি উইলহেম" বলে প্রচার করতে থাকে, এতে করে মুসলমানদের মধ্যে এ কথা রটে যায় যে, কাইজার ইসলাম ধর্মে দীক্ষিত হয়েছেন এবং পবিত্র মক্কা শরীফে হজ্জ পালন করেছেন।

১৯১৩ সালে এনভের পাশার নেতৃত্বে তুরস্কে সেনাবিপ্লব সংঘটিত হয়, যাতে সুলতান ৫ম মেহমেদ ক্ষমতাচ্যুত হন এবং তুরস্কের নিয়ন্ত্রণ এসে পড়ে সামরিক জান্তার হাতে। এই নতুন সরকার ধর্মনিরপেক্ষ হলেও, মুসলিম বিশ্বের ওপর তুরস্ক ঐতিহ্যগতভাবে প্রভাব বিস্তার করে। ১৯১৬ সালের আরব বিদ্রোহে তুরস্ক হেজাজ ও সেই সাথে পবিত্র মক্কা নগরীর নিয়ন্ত্রণ হারায়। সুলতানের "খলিফা" পদবীকে বিশ্বের অধিকাংশ মুসলমানই ন্যায্য বলে মনে করতেন, যার মধ্যে অন্তর্গত ভারত ও আফগানিস্তানের মুসলিম জনগোষ্ঠী।

বিশ্বযুদ্ধ তুরস্ক জার্মানির পক্ষ গ্রহণ করে এবং "এন্টেন্ট শক্তি" (ব্রিটেন, ফ্রান্স ও রাশিয়া) ও এদের দখলকৃত বিস্তর মুসলিম ভূখন্ডকে তাদের আক্রমণের লক্ষ্যবস্তু বানায়। এনভের পাশার পরামর্শে সুলতান জিহাদ ঘোষণা করেন। তাঁর আশা ছিল এতে করে মুসলিম বিশ্বে একটি বৃহদাকার অভ্যুত্থানের সূচনা হবে, বিশেষ করে ভারতে। এ ঘোষণার অনুবাদ বার্লিনে প্রচারকার্যের জন্যে প্রেরিত হয়, যেখান থেকে ব্রিটিশ, ফরাসি ও রুশ নিয়ন্ত্রিত মুসলিম সেনাদের মাঝে এই জিহাদের ঘোষণা প্রচার করা হয়। তবে, এই ঘোষণা শোনার পরেও মুসলিম বিশ্বে আশানুরূপ ফলাফল পাওয়া যায়নি, তুরস্ক ও কেন্দ্রীয় শক্তির পক্ষে সারাবিশ্বের মুসলিম জনগণ একজোট হয়নি।

যুদ্ধের প্রথমভাগে, আফগানিস্তানের আমির জহির শাহ্ তাঁর রাষ্ট্রের নিরপেক্ষতা ঘোষণা করেন। আমির আশংকা করেন যে, সুলতানের জিহাদের আহ্বান তাঁর প্রজাদের মধ্যে অস্থিরতা সৃষ্টি করতে পারে। তবে তুরস্কের যুদ্ধে অংশগ্রহণে আফগানিস্তান ও পারস্যে জাতীয়তাবাদী ও ইসলামী মনোভাব জাগ্রত হয়। ১৯০৭ সালের ইঙ্গ-রুশ মৈত্রীজোট আফগানিস্তানকে ব্রিটিশ প্রভাব বলয়ের অন্তর্গত বলে মনস্থির করে এবং আমির ব্রিটিশদের তরফ থেকে আর্থিক সাহায্য প্রাপ্ত হন। যদিও, আফগানিস্তানের ওপর ব্রিটিশদের বাস্তবিক কোন নিয়ন্ত্রণ ছিল না। আফগানিস্তানই একমাত্র রাষ্ট্র যার দ্বারা ভারত আক্রমণের আশংকা ছিল, অন্তত ব্রিটিশরা এই ধারণা পোষণ করত। আফগানিস্তানকে তাই তারা হুমকিস্বরূপ মনে করত।

আমির হাবিবুল্লাহর সঙ্গে সাক্ষাত
পটভূমি
আফগান পরিকল্পনা
পারস্য এবং ইস্পাহান